b"\n_START_ARTICLE_\nBrigada (karyba)\n_START_PARAGRAPH_\nBrigada \xe2\x80\x93 karinis dalinys, sudarytas i\xc5\xa1 2-5 pulk\xc5\xb3 ir/ar batalion\xc5\xb3, ma\xc5\xbeesnis u\xc5\xbe divizij\xc4\x85, bet didesnis u\xc5\xbe pulk\xc4\x85._NEWLINE_Pranc\xc5\xabzijos \xc5\xbeandarmerijoje brigada yra skyriaus ar b\xc5\xabrio dyd\xc5\xbeio padalinys._NEWLINE_Brigados b\xc5\xabna divizijos dalis arba atskiras dalinys, ne\xc4\xafeinantis \xc4\xaf divizijos sud\xc4\x97t\xc4\xaf._NEWLINE_Tradici\xc5\xa1kai brigados vado karinis laipsnis b\xc5\xabna brigados generolas (kitur \xe2\x80\x93 brigadininkas, kombrigas) arba pulkininkas.\n_START_SECTION_\nKilm\xc4\x97\n_START_PARAGRAPH_\nBrigadas sugalvojo \xc5\xa0vedijos karalius Gustavas II Adolfas (Gustavus Adolphus) Trisde\xc5\xa1imties met\xc5\xb3 karo metu (1618-1648 m.), kad tur\xc4\x97t\xc5\xb3 dalinius, besiskirian\xc4\x8dius nuo tipi\xc5\xa1k\xc5\xb3 divizij\xc5\xb3 ir pulk\xc5\xb3._NEWLINE_\xc5\xbdodis brigade kil\xc4\x99s i\xc5\xa1 lot. brigare 'kautis', o \xc5\xa1is \xe2\x80\x93 i\xc5\xa1 kelt\xc5\xb3 \xc5\xbeod\xc5\xbeio briga (plg., s.air. brig 'j\xc4\x97ga')._NEWLINE_Gustavo II Adolfo brigada buvo mi\xc5\xa1rus dalinys i\xc5\xa1 p\xc4\x97stinink\xc5\xb3, kavalerijos ir, paprastai, artilerijos, sukurtas tam tikrai u\xc5\xbeduo\xc4\x8diai vykdyti. Brigados dydis b\xc5\xabdavo \xc4\xafvairus \xe2\x80\x93 nuo kuopos iki dviej\xc5\xb3 pulk\xc5\xb3. Tok\xc4\xaf dalin\xc4\xaf dabar angli\xc5\xa1kai vadina task force._NEWLINE_V\xc4\x97liau brigados id\xc4\x97ja pasinaudojo pranc\xc5\xabz\xc5\xb3 generolas Turenne ir suk\xc5\xabr\xc4\x97 nuolatinius dalinius brigadas, d\xc4\x97l ko prireik\xc4\x97 \xc4\xafvesti special\xc5\xb3 laipsn\xc4\xaf toki\xc5\xb3 brigad\xc5\xb3 vadams. Brigados vado laipsnis prad\xc5\xbeioje vadinosi brigadier des arm\xc3\xa9es du roi, v\xc4\x97liau \xe2\x80\x93 G\xc3\xa9n\xc3\xa9ral de brigade.\n_START_SECTION_\nSandara\n_START_PARAGRAPH_\nD. Britanijos armijoje brigada apie du \xc5\xa1imtus met\xc5\xb3 buvo smulkiausias taktinis junginys. Pulkai tuo metu buvo administraciniai batalion\xc5\xb3 junginiai (p\xc4\x97stinink\xc5\xb3 pulkai) arba bataliono dyd\xc5\xbeio daliniai (kavalerija)._NEWLINE_JAV brigada yra ma\xc5\xbeesn\xc4\x97 u\xc5\xbe divizij\xc4\x85 ir apytiksliai lygi pulkui ar kiek didesn\xc4\x97 u\xc5\xbe j\xc4\xaf. Tipi\xc5\xa1ka brigada paprastai turi 1500-3500 kari\xc5\xb3. Anks\xc4\x8diau (ypa\xc4\x8d JAV Pilietinio karo metu) armijos brigados b\xc5\xabdavo i\xc5\xa1 dviej\xc5\xb3 pulk\xc5\xb3, bet dabar tai jau pasenusi brigados sandara._NEWLINE_JAV j\xc5\xabr\xc5\xb3 p\xc4\x97stinink\xc5\xb3 korpuse brigados formuojamos tam tikroms u\xc5\xbeduotims atlikti._NEWLINE_Kolonijini\xc5\xb3 valstybi\xc5\xb3 (pvz., Brit\xc5\xb3 Imperijos) armijose brigados neretai b\xc5\xabdavo tolim\xc5\xb3 teritorij\xc5\xb3, post\xc5\xb3 \xc4\xafgulos, i\xc5\xa1 j\xc5\xb3 vadai tur\xc4\x97jo nema\xc5\xbe\xc4\x85 vald\xc5\xbei\xc4\x85 savo teritorijoje._NEWLINE_Brigada paprastai yra ma\xc5\xbeiausias junginys, galintis savaranki\xc5\xa1kai veikti karo teatre be i\xc5\xa1orinio logistinio palaikymo. \xc5\xa0iais laikais JAV Armijoje brigados da\xc5\xbenai vadinamos Task Force, o D. Britanijos Armijoje \xe2\x80\x93 Battle Group, nors \xc5\xa1ie dariniai gali b\xc5\xabti ir didesni u\xc5\xbe brigadas."